Abuzuri sexuale în Biserica Catolică: Un episcop belgian, destituit de Papa Francisc
Papa Francisc i-a retras titlul de episcop belgianului Roger Vangheluwe, care beneficia în continuare de acest statut la 14 ani după ce a recunoscut că a săvârşit, timp de mai mulţi ani, acte de pedofilie, a precizat joi Conferinţa episcopilor din Belgia, potrivit AFP.
Roger Vangheluwe, de 87 de ani, care s-a retras într-o mănăstire din Franţa, "a redevenit mirean", a precizat pentru AFP Tommy Scholtes, purtător de cuvânt al episcopilor din Belgia, confirmând astfel o informaţie apărută pe site-ul oficial Vatican News.
Acesta a amintit că măsura a fost solicitat de mai multe ori în ultimii ani de episcopii din Belgia şi că este "ruşinos cum Roger Vangheluwe a putut rămâne oficial episcop şi preot".
La finalul lunii ianuarie, prim-ministrul belgian Alexander De Croo i-a solicitat de asemenea acest lucru reprezentantului Vaticanului la Bruxelles "în vederea bunei desfăşurări a vizitei papei Francisc" în Belgia, preconizată pentru septembrie.
Este "un demers important pentru victime", a spus liderul liberal flamand pe reţeaua de socializare X (fostă Twitter).
Roger Vangheluwe a fost nevoit să renunţe la funcţia de episcop de Bruges (nord) în 2010, când a recunoscut că şi-a abuzat sexual unul dintre nepoţii minori timp de 13 ani, începând din anii 1980.
A mărturisit apoi acte comise asupra unui al doilea nepot timp de doi ani.
Întrucât faptele s-au prescris, acesta nu a fost niciodată condamnat în justiţie, dar scandalul a izbucnit din nou în toamna anului 2023 în Belgia odată cu difuzarea unui documentar-şoc, care denunţa pasivitatea şi tăcerea Bisericii timp de decenii în problema agresiunilor sexuale comise de clerici.
Episcopii belgi au cerut atunci din nou destituirea lui Vangheluwe.
Aceştia au susţinut totodată la Vatican că dosarul canonic al lui Vangheluwe conţinea "declaraţia unei victime care a depus recent o mărturie oficială" împotriva lui.
"Laicizarea lui Roger Vangheluwe înseamnă că acum poate, în principiu, să meargă oriunde doreşte", a adăugat Conferinţa episcopilor.
"Cu toate acestea, a convenit cu mănăstirea unde locuieşte în prezent (mănăstirea Solesmes, în vestul Franţei), că poate continua să locuiască acolo, în izolare. Episcopii au insistat ca el să facă efectiv acest lucru".
Caterisirea unui cleric, un fapt rar, este considerată cea mai aspră pedeapsă pentru un cleric, care îşi pierde astfel toate prerogativele clericale, cum ar fi oficierea liturghiei.
Cel mai emblematic astfel de caz din timpul pontificatului lui Francisc este al cardinalului american Theodore McCarrick, fost arhiepiscop de Washington, găsit vinovat de violenţe sexuale asupra minorilor şi caterisit în 2019.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank